༈ །།ངམ་རིང་ཆོས་སྡེར་མང་ཇ་གསེར་འགྱེད་གནང་དུས་ཀྱི་བསྔོ་ཡིག ཨོཾ་སྭསྟི་སིདྡྷྃ། ཐུབ་པའི་བསྟན་འཛིན་རྒྱ་བོད་མཛེས་བྱེད་པའི། །མཁས་གྲུབ་དབང་པོ་རིམ་པར་བྱོན་རྣམས་དང་། །ཁྱད་པར་གངས་ལྗོངས་ཡོངས་རྫོགས་བསྟན་པའི་བདག །ས་སྐྱའི་བླ་ཆེན་བརྒྱུད་པར་བཅས་རྣམས་རྒྱལ། །གཞན་ཡང་སྙིགས་དུས་བསྟན་པའི་ཉི་མ་ཆེ། །སྔགས་འཆང་ཆོས་ཀྱི་རྒྱལ་པོ་ཡབ་སྲས་དང་། །མཆོག་དང་ཐུན་མོང་དངོས་གྲུབ་ཀུན་སྩོལ་བའི། །མུས་ཆེན་འཁོར་ལོ་སྡོམ་པས་བདག་སྐྱོངས་ཤིག །ཅེས་མཆོད་པར་བརྗོད་ནས། དཔལ་ངམ་རིང་དགའ་ལྡན་བྱམས་པའི་གླིང་གི་ཆོས་སྡེ་ཆེན་པོ་འདི་ཉིད་དུ། ས་སྐྱ་པ་ཤཱཀྱའི་དགེ་བསྙེན་པཎྜི་ཏ་སྔགས་འཆང་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་མང་ཇ་ཟུང་འབྲེལ་ཉུང་ཇ་དང་བཅས་པ་དགེ་འདུན་ཉི་ཤུ་རྩ་བཞི་རེ་ལ་གསེར་ཞོ་རེ། རྣམ་གཞག་སོ་སོ་དང་བཅས་པ་སྒྲུབ་པའི་དགོས་པ། སྤྱིར་རྒྱལ་བའི་བསྟན་པ་རིན་པོ་ཆེ་དར་ཞིང་རྒྱས་ལ་ཡུན་དུ་གནས་པ་དང་། སྐྱེ་འགྲོ་མཐའ་དག་བདེ་སྐྱིད་ཀྱི་དཔལ་ཕུན་སུམ་ཚོགས་པ་ལ་ལོངས་སྤྱོད་པའི་ཕྱིར་དང་། ཕན་བདེའི་རྩ་ལག་བླ་མ་དགེ་བའི་བཤེས་གཉེན་སྤྱི་དང་བྱེ་བྲག་རྣམས་ཞབས་པད་བསྐལ་བརྒྱའི་བར་དུ་བརྟན་ཞིང་། ཁྱད་པར་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་དཔོན་སློབ་རྣམས་ཚེ་མཐར་ཕྱིན་ཞིང་བསམ་དོན་ཀུན་འགྲུབ་སྟེ། སྤྱི་དང་བྱེ་བྲག་གི་བསྟན་པ་ཡར་ངོའི་ཟླ་བ་ལྟར་འཕེལ་ཞིང་རྒྱས་པ་དང་། ཕྱི་མ་དཔོན་སློབ་ལྷན་ཅིག་བདེ་བ་ཅན་དུ་སྐྱེས་ནས། སླར་ཡང་གང་ལ་གང་འདུལ་གྱི་སྤྲུལ་པས་བསྟན་པ་སྲིད་མཐའི་བར་དུ་སྤེལ་བ་སོགས་བསམ་པའི་དོན་ཡིད་ལ་རེ་བ་ཐམས་ཅད་དེ་ཁོ་ན་ལྟར་འགྲུབ་བྱེད་བསྔོ་སྨོན་ཤིས་བརྗོད་ཀྱིས་བརྒྱན་པ་ཞུ། བསྔོ་ཡིག་འདི་ནང་གི་དོན་རྣམས་ཡིད་བཞིན་དུ་འགྲུབ་པར་གྱུར་ཅིག དེ་དེ་བཞིན་དུ་གྱུར་ཅིག དེ་ལས་གཞན་དུ་ནམ་ཡང་མ་གྱུར་ཅིག ཕྱོགས་དུས་ཀུན་ཏུ་དགེ་བར་གྱུར་ཅིག།